Sur Editur, Jisgħobbini nikteb li l-latrini li jinsabu f'Wied il-Ghajn qegħdin jinżammu fi stat pjetuż. Appena tirfes f'xi waħda minn dawn il-latrini tilqek riħa insapportabbli. Li ma nistax nifhem hu kif il-Kunsill ta' Wied il-Għajn mill-fondi tal-Kunsill qiegħed iħallas lil xi individwi jew kuntrattur biex il-latrini f'Wied il-Għajn jinżammu nodfa u li l-affarijiet li hemm fihom jiffunzjonaw, u dawn mhumiex jagħtu kas. Is-sinkijiet, it-toilets u l-pixxaturi huma nkallati u jidher evidenti li ilhom ma jitnaddfu żmien. Il-viti tal-ilma ma jaħdmux u lanqas qatra ilma ma toħroġ. Innutajt li f'waħda mil-latrini l-flushing qiegħed jinżamm magħluq permezz ta' żewġ ktajjen, u la jezisti xi forma ta' sapun u lanqas fejn tixxotta jdejk – vera tal-mistħija. Sibt il-pavimentar imxarrab u nispera li kien ilma u mhux likwidu ieħor. Barrani li kien għadu kif ħareġ mil-latrina ta' ħdejn l-ekslukanda Jerma Palace, irrimarkali b'ton sarkastiku li se nieħu qatgħa bl-intiena u bl-istat maħmuġ tal-latrina. Ħaġa waħda hemm li tiffunzjona u li qegħdin jagħtu kasha: il-magna tal-bejgħ li tkun fornuta dejjem bis-soft drinks li l-elettriku biex tinżamm mixugħla lejl u nar qiegħed jittieħed mil-latrina. Resident, WIED IL-GĦAJN